崇仁縣
作者：孫覿
朝代：宋

paragraphs: 萬山攢擁天一笠，北風吹雨兩鬢濕。
饑烏絕叫護巢飛，老蛟怒起拏雲立。
孤城短日砧杵急，騎驢渺渺衝泥入。
桑枝倒折機杼空，道旁廢井無人汲。
遺民到今傳舊邑，擊水華鯨浪三級。
故物漂流百戰餘，客子起坐萬感集。
小驛香醪如雪汁，一杯快作長虹吸。
酒醒寂歷照短檠，幽咽數聲鄰婦泣。